proxectonos/corpus_dominio_legal_administrativo_tmp huggingface dataset:
ORDE do 15 de xuño de 2011 pola que se modifica a do 7 de marzo de 2011 pola que se establecen as bases para a concesión, en réxime de concorrencia competitiva, das axudas para o soterramento de infraestruturas eléctricas na Comunidade Autónoma de Galicia, cofinanciadas polo Fondo Europeo de Desenvolvemento Rexional (Feder), e se procede á súa convocatoria.
Consellería de Economía e Industria — III. Outras disposicións — 01/07/2011

A Consellería de Economía e Industria ditou a Orde do 7 de marzo de 2011 pola que se establecen as bases para a concesión, en réxime de concorrencia competitiva, das axudas para o soterramento de infraestruturas eléctricas na Comunidade Autónoma de Galicia, cofinanciadas polo Fondo Europeo de Desenvolvemento Rexional (Feder), e se procede á súa convocatoria (
Diario Oficial de Galicia
n.º 52, do 15 de marzo de 2011).
O artigo 2 da parte dispositiva da Orde do 7 de marzo de 2011, relativo ao crédito orzamentario destinado ás axudas, establece que se destinará unha contía de 1.380.085,18 euros para a anualidade do 2011 e de 966.059,62 euros para a anualidade do 2012 con cargo á aplicación orzamentaria 08.04.733B.760.0, considerándose a posibilidade de incrementar as devanditas cantidades en función das solicitudes presentadas e de acordo coa dispoñibilidade de crédito, non supoñendo este feito a apertura dun novo prazo de presentación de solicitudes.
Mediante a Orde do 25 de abril de 2011, modificouse o artigo 2 da Orde do 7 de marzo de 2011, no referente ao crédito orzamentario da partida 08.04.733B.760.0 para o ano 2011, pasando a ser de 2.214.765.25 €, por mor do elevado número de solicitudes e ao seu importe subvencionable.
Logo de efectuar a modificación a que se fai referencia no parágrafo anterior, o investimento subvencionable continúa superando a cantidade dispoñible na partida orzamentaria correspondente, polo que é preciso efectuar un novo aumento do crédito co fin de atender a un maior número de solicitudes.
En consecuencia, en uso das atribucións que me foron conferidas,
Artigo único.
Modificar o artigo 2 da parte dispositiva da orde da Consellería de Economía e Industria do 7 de marzo de 2011, no referente ao crédito orzamentario destinado á anualidade de 2011, incrementándose este en 167.702,32 euros, pasando de 2.214.765,25 euros á cantidade final de 2.382.467,57 euros.
Santiago de Compostela, 15 de xuño de 2011.
RESOLUCIÓN do 17 de xuño de 2011, da Secretaría Xeral Técnica da Consellería de Economía e Industria, pola que se dá publicidade aos convenios de colaboración subscritos por esta consellería no primeiro cuadrimestre.
Consellería de Economía e Industria — III. Outras disposicións — 01/07/2011

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG n.º 136, do 14 de xullo) impón a cada consellería da Xunta de Galicia a obriga de publicar no
Diario Oficial de Galicia
unha relación dos convenios de colaboración subscritos no cuadrimestre anterior.
En consecuencia e para dar cumprimento a esa obriga,
Dar publicidade dá relación dos convenios subscritos pola Consellería de Economía e Industria nos meses de xaneiro, febreiro, marzo e abril do ano 2011, que se incorpora como anexo a esta resolución.
Santiago de Compostela, 17 de xuño de 2011.
DECRETO 126/2011, do 3 de xuño, polo que se acepta a cesión, a título gratuíto, de dúas parcelas feita polo Concello de Pontevedra á Comunidade Autónoma de Galicia, para a construción dun centro integrado de formación profesional.
Consellería de Facenda — III. Outras disposicións — 01/07/2011

A Xunta de Goberno Local do Concello de Pontevedra en sesións do día 28 de febreiro e 14 de marzo de 2011, acordou ceder, a título gratuíto, a favor da Comunidade Autónoma de Galicia, dúas parcelas para a construción do centro integrado de formación profesional Carlos Oroza.
A Secretaría Xeral Técnica e do Patrimonio tramitou o correspondente expediente de aceptación de cesión, de conformidade co disposto nos artigos 16, 17 e 23 da Lei 3/1985, do 12 de abril, do patrimonio da Comunidade Autónoma de Galicia e 33, 34 e 38 do Decreto 50/1989, do 9 de marzo, polo que se aproba o Regulamento para a execución da devandita lei.
Na súa virtude, por proposta da conselleira de Facenda, e logo de deliberación do Consello da Xunta de Galicia, na súa reunión do día tres de xuño de dous mil once,
Artigo 1.
Acéptase nos termos establecidos polo Concello de Pontevedra a cesión, a título gratuíto, dos inmobles seguintes:
Predio n.º 14 da U.A. número 13 A Parda-Pedra do Lagarto do Plan Xeral de Ordenación Municipal de Pontevedra, na rúa Pedra do Lagarto, dunha superficie de 3.012 m2 situada ao leste do ámbito da UA no concello de Pontevedra. Linda: norte, colexio Sagrado Corazón; sur, avenida Juan Carlos I; leste, predio de Severino Martínez; oeste, vía número catro de nova creación que forma parte do predio de resultado número trece do proxecto de compensación. Inscrita no Rexistro da Propiedade de Pontevedra como predio 68.307, libro 891, tomo 1.725, folio 161. Referencia catastral: 06730A8NG3907S0001EQ.
Parcela E4 na unidade de execución 14-I do Plan Xeral de Ordenación Municipal de Pontevedra, na parroquia da Virxe do Camiño no concello de Pontevedra, cunha superficie de 646 m2. Linda: norte, colexio Sagrado Corazón; sur e leste, con vía principal (V1); e oeste coa unidade de execución número trece. Inscrita no Rexistro da Propiedade de Pontevedra como predio 50.612, libro 612, tomo 1.295, folio 151. Referencia catastral: 0673093NG3907S0001WQ.
Artigo 2.
O destino do inmoble será a construción do centro integrado de formación profesional Carlos Oroza.
Artigo 3.
A Consellería de Facenda, a través da Secretaría Xeral Técnica e do Patrimonio, procederá á formalización da cesión no correspondente documento público.
Disposición derradeira
A Consellería de Facenda, a través da Secretaría Xeral Técnica e do Patrimonio, levará a cabo todos os trámites necesarios para a efectividade deste decreto.
Santiago de Compostela, tres de xuño de dous mil once.
DECRETO 124/2011, do 3 de xuño, polo que se desafecta do dominio público un inmoble procedente da extinta Cámara Agraria Provincial de Pontevedra.
Consellería de Facenda — III. Outras disposicións — 01/07/2011

A Comunidade Autónoma de Galicia é titular dos inmobles das antigas cámaras agrarias provinciais ao abeiro do disposto na Lei 1/2006, do 5 de xuño, do Consello Agrario Galego.
A Consellería do Medio Rural, como departamento que ten adscrito o inmoble da antiga Cámara Agraria Provincial de Pontevedra, informou favorablemente para a tramitación do expediente de desafectación.
O artigo 10.1 da Lei 3/1985, do 12 de abril, do patrimonio da Comunidade Autónoma de Galicia, sinala que cando os bens e dereitos non fosen necesarios para o cumprimento dos fins determinantes da súa afectación, cesará a súa natureza demanial e adquirirán a condición de patrimoniais, sen prexuízo, se é o caso, do dereito de reversión nos termos da lexislación da expropiación forzosa respecto daqueles bens adquiridos por este título.
O punto segundo do antedito artigo establece que a desafectación dos bens de dominio público da Comunidade Autónoma de Galicia deberá facerse mediante acordo do Consello da Xunta de Galicia, logo de instrución do expediente pola Consellería de Facenda, por instancia da consellería interesada, e sempre que se acredite a desaparición das causas xustificativas da afectación.
Na súa virtude, por proposta da conselleira de Facenda, e logo da deliberación do Consello da Xunta de Galicia, na súa reunión do día tres de xuño de dous mil once,
Artigo 1.
Desaféctase do dominio público o ben descrito a seguir:
Casa sita na praza do Teucro 18, esquina rúa Real do concello de Pontevedra, composta por semisoto, baixo e un piso, cunha superficie construída de 496 m
2
. Linda: fronte, praza do Teucro, por onde entra; dereita, herdeiros de Jaime Facorro Gantad; esquerda, rúa Real; fondo, predio da familia de Magdalena García.
Inscrita no Rexistro da Propiedade n.º 1 de Pontevedra como predio 3.753, tomo 1.801, libro 950 e folio 178. Referencia catastral: 9280503NG2998S0001GL.
Artigo 2.
O inmoble anteriormente descrito adquire natureza patrimonial.
Disposición derradeira
A Consellería de Facenda, a través da Secretaría Xeral Técnica e do Patrimonio, levará a cabo todos os trámites necesarios para a efectividade deste decreto.
Santiago de Compostela, tres de xuño de dous mil once.
ORDE do 29 de xuño de 2011, que modifica a Orde do 7 de febreiro de 2008, pola que se fai pública a composición do Consello Social da Universidade da Coruña.
Consellería de Educación e Ordenación Universitaria — II. Autoridades e persoal — 06/07/2011

Mediante a Orde do 7 de febreiro de 2008 (DOG do 25 de febreiro) fíxose pública a composición do Consello Social da Universidade da Coruña.
O artigo 7.2 da Lei 1/2003, do 9 de maio, dos consellos sociais do Sistema Universitario de Galicia, establece que serán membros do Consello Social, entre outros, un profesor, un estudante e un representante do persoal de administración e servizos elixidos polo Consello de Goberno da Universidade de entre os seus membros, na forma que determinen os seus estatutos. En todo caso, o nomeamento será publicado no Diario Oficial de Galicia.
O artigo 10.1 a) da citada Lei 1/2003 establece que os membros do Consello Social que cesen por expiración do período de mandato continuarán nas súas funcións ata a toma de posesión dos novos membros.
Con data do 16 de xuño de 2011 tivo entrada no Rexistro Xeral da Xunta de Galicia escrito do presidente do Consello Social da Universidade da Coruña en que remitía certificado da Secretaría Xeral da dita universidade en que comunica que con data do 31 de maio de 2011 se realizaron eleccións ao Consello de Goberno e resultou elixida Nuria Vieira Sousa como representante do persoal de administración e servizos (PAS) no Consello Social, substituíndo a José Felipe Fernández López. O Consello Social achega tamén a declaración de incompatibilidade de Nuria Vieira Sousa, establecida no artigo 12 da Lei 1/2003, do 9 de maio, dos consellos sociais do Sistema Universitario de Galicia.
O artigo 7.4 da citada Lei 1/2003, do 9 de maio, establece que os acordos de designación de membros do consello social serán comunicados ao conselleiro competente en materia universitaria, quen procederá ao seu nomeamento mediante orde da súa consellería.
Por todo iso,
Artigo único.
Facer público o nomeamento de Nuria Vieira Sousa como membro do Consello Social da Universidade da Coruña en representación do Consello de Goberno da Universidade.
Disposición derradeira.
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 29 de xuño de 2011.
ORDE do 20 de xuño de 2011 pola que se publica a concesión dos premios extraordinarios de formación profesional de grao superior correspondentes ao curso 2009-2010, convocados pola Orde do 4 de marzo de 2011 (Diario Oficial de Galicia do 15 de marzo).
Consellería de Educación e Ordenación Universitaria — III. Outras disposicións — 04/07/2011

A Orde do 4 de marzo de 2011 pola que se convocan os premios extraordinarios de formación profesional de grao superior correspondentes ao curso 2009-2010 (DOG do 15 de marzo), establece as bases e o procedemento para a súa concesión.
Unha vez realizada polo xurado de selección a valoración das solicitudes presentadas, publicados os resultados coas puntuacións obtidas polos candidatos, resoltas as reclamacións presentadas, e vistas a acta coa proposta definitiva do xurado de selección dos premios extraordinarios e a correspondente proposta do secretario xeral da Consellería de Educación e Ordenación Universitaria sobre a concesión destes premios, este conselleiro
Primeiro. Conceder os premios extraordinarios de formación profesional de grao superior, correspondentes ao curso 2009-2010 ao alumnado que figura no anexo a esta disposición.
Segundo. Os premios extraordinarios das familias: vidro e cerámica, madeira, moble e cortiza, téxtil, confección e pel e artes gráficas quedan desertos por falta de solicitudes.
Terceiro. Contra esta orde poderase recorrer potestativamente mediante recurso de reposición ante o conselleiro de Educación e Ordenación Universitaria, no prazo dun mes a partir do día seguinte ao da data de publicación no Diario Oficial de Galicia, conforme o disposto nos artigos 116 e 117 da Lei 30/1992, coas modificacións da Lei 4/1999, de réxime xurídico das administracións públicas e do procedemento administrativo común, ou ben directamente mediante recurso contencioso-administrativo ante o Tribunal Superior de Xustiza de Galicia, no prazo de dous meses, de conformidade co artigo da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 20 de xuño de 2011.
Os/as gañadores/as deberán enviar, no prazo de dez días, á Consellería de Educación e Ordenación Universitaria, Servizo de Avaliación e Calidade do Sistema Educativo, edificio administrativo s/n, bloque 2, 1.º andar, 15781, Santiago de Compostela, a certificación da titularidade dunha conta bancaria con 20 díxitos, na cal se ingresará mediante transferencia bancaria a dotación do premio.
RESOLUCIÓN do 20 de xuño de 2011, do presidente da Empresa Pública de Obras e Servizos Hidráulicos, pola que se dá publicidade aos convenios de colaboración subscritos por este ente público no primeiro cuadrimestre do ano 2011.
Empresa Pública de Obras e Servizos Hidráulicos — III. Outras disposicións — 12/07/2011

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG n.º 136, do 14 de xuño) establece que as entidades públicas vinculadas ou dependentes da Comunidade Autónoma de Galicia deberán publicar cuadrimestralmente no
Diario Oficial de Galicia
unha relación cos convenios de colaboración asinados no cuadrimestre anterior.
Polo que antecede, en virtude das facultades que teño concedidas,
Facer pública a relación dos convenios subscritos pola Empresa Pública de Obras e Servizos Hidráulicos durante o cuadrimestre do ano 2011, que se incorpora como anexo a esta resolución.
Santiago de Compostela, 20 de xuño de 2011.
– Addenda ao convenio de colaboración entre a Consellería de Medio Ambiente, Territorio e Infraestruturas, a Empresa Pública de Obras e Servizos Hidráulicos e a Consellería do Medio Rural para a execución da obra de mellora das instalacións de depuración. Illa de Ons. Bueu (Pontevedra), de clave OH.336.955.
– Convenio de colaboración entre a Consellería de Medio Ambiente, Territorio e Infraestruturas, a Empresa Pública de Obras e Servizos Hidráulicos e o Concello de Portas para a execución da obra de senda e pasarela de madeira sobre o río Chaín en Portas. Pontevedra, de clave OH.436.967.
– Segunda addenda ao convenio de colaboración entre a Consellería de Medio Ambiente, Territorio e Infraestruturas, o organismo autónomo Augas de Galicia, a Empresa Pública de Obras e Servizos Hidráulicos, a Deputación Provincial de Lugo e o Concello de Barreiros para o financiamento e a execución dos proxectos de urbanización, abastecemento e saneamento nos núcleos de San Cosme, San Pedro, San Miguel de Reinante e Reinante.
– Addenda ao convenio para a prestación de asistencia xurídica pola Asesoría Xurídica da Xunta de Galicia á Empresa Pública de Obras e Servizos Hidráulicos.
– Convenio de colaboración entre a Empresa Pública de Obras e Servizos Hidráulicos e a Universidade da Coruña para a investigación sobre o deseño e proxecto de estacións depuradoras de augas residuais e elaboración de directrices e pregos técnicos.
ORDE do 27 de xuño de 2011 pola que se fai pública a ampliación do importe existente para a concesión das axudas aos investimentos no ámbito da acuicultura, cofinanciadas co Fondo Europeo da Pesca, convocadas pola Orde do 13 de xaneiro de 2011.
Consellería do Mar — III. Outras disposicións — 12/07/2011

A Orde do 13 de xaneiro de 2011 pola que se establecen as bases reguladoras para a concesión, en réxime de concorrencia competitiva, de subvencións a investimentos no ámbito da acuicultura, cofinanciadas co Fondo Europeo de Pesca nun 61%, e se convoca para o exercicio 2011 o devandito procedemento, tramitado como expediente anticipado de gasto (DOG n.º 12, do 19 de xaneiro), establece no seu artigo 3 o importe da contía máxima das axudas que ao abeiro dela poderán ser concedidas aos seus solicitantes.
Unha vez revisados os expedientes presentados ao abeiro da devandita orde, comprobouse que o importe total solicitado destas axudas superaba a existencia de crédito, o que faría imposible atender a demanda da totalidade das solicitudes presentadas.
Non obstante e como consecuencia de que con posterioridade á publicación da orde foi aprobada unha incorporación de crédito, o importe inicialmente dotado pode ser incrementado, o que permitiría achegar as axudas a un maior número de beneficiarios.
Tendo en conta o indicado no artigo 3 da citada Orde do 13 de xaneiro de 2011, o crédito inicial poderá ser ampliado en función das dispoñibilidades orzamentarias sen que iso dea lugar á apertura dun novo prazo de presentación de solicitudes, salvo indicación expresa en contrario na orde que se publique para o efecto.
Considerando todo o dito anteriormente, cómpre ampliar o importe da contía máxima das axudas que poderán ser concedidas ao abeiro da referida Orde do 13 de xaneiro de 2011, coa finalidade de as achegar ao maior número de beneficiarios posible.
Por todo o exposto e no uso das facultades que me foron conferidas,
Artigo único.
Primeiro. Amplíase o importe da contía máxima das axudas que se van conceder ao abeiro da Orde do 13 de xaneiro de 2011 ( DOG n.º 12, do 19 de xaneiro) para o exercicio orzamentario 2011, na cantidade de 12.000.000 de euros, con cargo á aplicación 14.02.723A.772.0 dos orzamentos xerais da Comunidade Autónoma de Galicia para o ano 2011.
Segundo. A presente modificación non afecta o prazo establecido na referida orde para a presentación de solicitudes.
Disposición derradeira única.
A presente orde producirá efectos a partir do día seguinte ao da súa publicación no
Diario Oficial de Galicia
.
Santiago de Compostela, 27 de xuño de 2011.
DECRETO 140/2011, do 30 de xuño, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto modificado número 1 da obra: adaptación da estrada OU-310 ao plan de baixa intensidade media diaria (IMD) mellorada, no concello de Vilardevós (clave OU/08/043.02.M1).
Consellería de Medio Ambiente, Territorio e Infraestruturas — III. Outras disposicións — 12/07/2011

Con data do 10 de febreiro de 2011 a Dirección Xeral de Infraestruturas, resolveu aprobar o proxecto modificado n.º 1 da obra de adaptación da estrada OU-310 ao plan de baixa IMD mellorada, no concello de Vilardevós (clave OU/08/043.02.M1).
As obras incluídas no proxecto inicial desta actuación eran a mellora das condicións de transitabilidade na estrada OU-310, entre as localidades de Vilardevós e Soutochao, sen afectar ao seu trazado nin en planta, nin en alzado. Estando as obras en execución e debido á escasa amplitude da sección tipo da estrada que dificulta o cruzamento dos vehículos, ás deficientes condicións de visibilidade nalgunhas interseccións, e á falta de elementos de contención de vehículos, por razóns de interese público, decidiuse unha mellora da obra, deseñando unha solución de alargamento con mellora de trazando, eliminando as curvas máis perigosas.
A xustificación da urxencia da ocupación dos bens e dereitos precisos para a execución desta actuación vén motivada pola necesidade de alargar e acondicionar a estrada OU-310, e a súa incidencia na seguridade viaria, eliminando as curvas máis perigosas, evitando riscos innecesarios para os veciños de Vilardevós, que utilizan esta vía para acceder aos seus predios particulares e ás súas vivendas.
A competencia para efectuar a declaración de urxente ocupación tena atribuída a Xunta de Galicia, en virtude do artigo segundo do Decreto 156/1982, do 15 de decembro, sobre asunción de transferencias en materia de estradas e a súa asignación ao departamento competente, actualmente a Consellería de Medio Ambiente, Territorio e Infraestruturas.
En virtude de todo o exposto, e en aplicación do artigo 28.2 do Estatuto de autonomía de Galicia e dos artigos 10 e 52 da Lei de expropiación forzosa, en relación co previsto no artigo 16 da Lei 4/1994, do 14 de setembro, de estradas de Galicia, por proposta do conselleiro de Medio Ambiente, Territorio e Infraestruturas, e logo da deliberación do Consello da Xunta na súa reunión do día trinta de xuño de dous mil once,
Artigo único. Declarar a utilidade pública e a urxente ocupación dos bens e dereitos necesarios, e que se concretan no expediente administrativo instruído, así como en calquera das modificacións que sexa necesario realizar para a súa execución, para os efectos de expropiación do proxecto modificado n.º 1 da obra de adaptación da estrada OU-310 ao plan de baixa IMD mellorada, no concello de Vilardevós (clave OU/08/043.02.M1).
Santiago de Compostela, trinta de xuño de dous mil once.
CORRECCIÓN de erros. Orde do 16 de marzo de 2011 pola que se regula a extinción das ensinanzas de bacharelato en varios centros integrados de formación profesional.
Consellería de Educación e Ordenación Universitaria — III. Outras disposicións — 08/07/2011

Advertidos erros na devandita orde publicada no
Diario Oficial de Galicia
n.º 71, do luns, 11 de abril de 2011, é necesario efectuar a seguinte modificación:
Na páxina 6446, o punto segundo debe dicir: «Segundo. Os/as funcionarios e funcionarias docentes dos corpos de catedráticos/as e de profesores/as de ensino secundario das especialidades comprendidas entre os códigos 001 e 061, agás a 018, con destino definitivo nalgún centro relacionado no punto primeiro, quedarán en situación de profesorado desprazado por falta de horario».
DECRETO 136/2011, do 7 de xullo, polo que se nomean os membros do Consello Económico e Social de Galicia.
Presidencia da Xunta de Galicia — II. Autoridades e persoal — 08/07/2011

En virtude do establecido nos artigos 7 e 8, parágrafo terceiro, da Lei 6/1995, do 28 de xuño, pola que se crea o Consello Económico e Social de Galicia, e no artigo 8 do seu Regulamento de réxime interno e de acordo coa proposta efectuada polas entidades, organizacións e asociacións correspondentes,
Artigo 1.
Noméanse membros titulares do Consello Económico e Social de Galicia as persoas que se indican a continuación:
Artigo 2.
Noméanse membros suplentes do Consello Económico e Social de Galicia as persoas que se indican a continuación:
En representación de Unión Xeral de Traballadores de Galicia, UGT: Eladio A. Romero Ares, Rosa Arcos Caamaño, Domingo Barros Montáns e Mar Alfonsín Madrigal.
Santiago de Compostela, sete de xullo de dous mil once.
DECRETO 137/2011, do 7 de xullo, polo que se dispón o nomeamento da presidenta do Consello Económico e Social de Galicia.
Presidencia da Xunta de Galicia — II. Autoridades e persoal — 08/07/2011

En virtude do establecido no artigo 8, parágrafo primeiro, da Lei 6/1995, do 28 de xuño, pola que se crea o Consello Económico e Social de Galicia, por proposta conxunta das conselleiras de Facenda e de Traballo e Benestar e, logo de consulta coas organizacións empresariais e sindicais representadas no consello, dado cumprimento ao establecido no artigo 16 da Lei 4/2006, do 30 de xuño, de transparencia e de boas prácticas na Administración pública galega, e tras a comparecencia da candidata ante a Comisión 5.ª do Parlamento de Galicia,
Artigo único. Noméase presidenta do Consello Económico e Social de Galicia a María Corina Porro Martínez.
Santiago de Compostela, sete de xullo de dous mil once.
DECRETO 135/2011, do 7 de xullo, polo que se dispón o cesamento do presidente do Consello Económico e Social de Galicia.
Presidencia da Xunta de Galicia — II. Autoridades e persoal — 08/07/2011

En virtude do establecido no artigo 10 d) da Lei 6/1995, do 28 de xuño, pola que se crea o Consello Económico e Social de Galicia, e no artigo 44 do seu regulamento de réxime interno,
Artigo único. Que cese como presidente do Consello Económico e Social de Galicia Pablo Egerique Martínez, agradecéndolle os servizos prestados.
Santiago de Compostela, sete de xullo de dous mil once.
DECRETO 134/2011, do 7 de xullo, polo que se dispón o cesamento dos membros do Consello Económico e Social de Galicia.
Presidencia da Xunta de Galicia — II. Autoridades e persoal — 08/07/2011

En virtude do establecido no artigo 9.1 da Lei 6/1995, do 28 de xuño, pola que se crea o Consello Económico e Social de Galicia, e no artigo 9 c) do seu regulamento de réxime interno,
Artigo 1.
Que cesen como membros titulares do Consello Económico e Social de Galicia as persoas que se indican a seguir:
Artigo 2.
Que cesen como membros suplentes do Consello Económico e Social de Galicia as persoas que se indican a seguir:
Santiago de Compostela, sete de xullo de dous mil once.
CORRECCIÓN de erros. Resolución do 23 de maio de 2011 pola que se aproban as bases reguladoras das subvencións aos proxectos dinamizadores das áreas rurais de Galicia, cofinanciadas co Fondo Europeo Agrícola de Desenvolvemento Rural (Feader) no marco do PDR de Galicia 2007-2013, e se anuncia a convocatoria para o período 2011-2012.
Consellería do Medio Rural — III. Outras disposicións — 07/07/2011

Advertidos erros no anexo I da citada resolución, publicada no DOG número 112, do 13 de xuño de 2011, cómpre facer as oportunas correccións:
– Na páxina 14462, punto 3.2, onde di: «...Os proxectos limitaranse ao uso da enerxía solar fotovoltaica ou térmica.», debe dicir: «...Estes proxectos están dirixidos só a concellos e limitaranse ao uso da enerxía solar fotovoltaica ou térmica en cubertas de instalacións municipais».
– Na páxina 14464, punto 5, onde di: «As actividades encadradas no punto 1) serán...», debe dicir: «As actividades encadradas no punto 3.1 serán...»; e onde di: «...as construcións a que fai referencia o punto 2) deberán...», debe dicir: «...as construcións a que fai referencia o punto 3.2 deberán...».
ORDE do 1 de xullo de 2011 pola que se fai pública a resolución do concurso público de axudas complementarias do Programa comunitario de mobilidade de estudantes Erasmus e de Suíza correspondente ao curso académico 2010-2011 convocadas pola Orde do 30 de novembro de 2010.
Consellería de Educación e Ordenación Universitaria — III. Outras disposicións — 07/07/2011

Pola Orde do 30 de novembro de 2010, DOG do 10 de decembro, convocáronse axudas complementarias do Programa de acción da Unión Europea de mobilidade de estudantes Erasmus e de Suíza, correspondentes ao curso académico 2010-2011, e aprobáronse as bases desta convocatoria.
De acordo co establecido no artigo 8 desta convocatoria, desde o día 23 de febreiro ao 7 de marzo de 2011 expuxéronse as listas provisionais de solicitudes admitidas e excluídas por documentación, e durante ese mesmo prazo os interesados puideron formular as reclamacións para emendar erros e faltas de documentos ante a Secretaría Xeral de Universidades.
Rematado este prazo, as solicitudes admitidas foron estudadas pola comisión avaliadora nomeada na propia orde de convocatoria.
En consecuencia, de acordo co establecido no artigo 11 das bases da convocatoria, e atendendo ao informe-proposta elevado pola citada comisión avaliadora a través da Secretaría Xeral de Universidades, esta consellería
Artigo 1.
Concederlles axudas complementarias do Programa da acción da Unión Europea de mobilidade de estudantes Erasmus e de Suíza ao alumnado universitario que se relaciona no anexo I da presente orde e pola contía que se especifica.
As axudas aboaranse na conta bancaria indicada polo interesado.
Artigo 2.
Denegarlles estas axudas complementarias ao alumnado que se relaciona no mesmo anexo como solicitudes denegadas, polas causas que nel se especifican.
Artigo 3.
O incumprimento total ou parcial por parte dos beneficiarios de calquera das condicións establecidas na Orde de convocatoria do 30 de novembro de 2010, DOG do 10 de decembro, e na presente orde, constituirá causa determinante de revogación da axuda e do seu reintegro polo beneficiario ou solicitante, segundo o disposto nos artigos 33 da Lei 9/2007, do 13 de xuño, de subvencións de Galicia.
Artigo 4.
Contra a presente orde, que esgota a vía administrativa, os interesados poderán interpoñer recurso potestativo de reposición ante o conselleiro de Educación e Ordenación Universitaria no prazo dun mes a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses ante o Tribunal Superior de Xustiza de Galicia, de conformidade co artigo 46 da Lei de 29/1998, do 13 de xullo, reguladora da xurisdición contencioso-administrativa.
Santiago de Compostela, 1 de xullo de 2011.
ORDE do 13 de xuño de 2011 pola que se extingue a autorización do centro privado Esme, do concello de Vigo (Pontevedra), por cesamento de actividades docentes.
Consellería de Educación e Ordenación Universitaria — III. Outras disposicións — 07/07/2011

O representante da titularidade do centro privado de educación infantil Esme, do concello de Vigo (Pontevedra), solicita a extinción da autorización por cesamento de actividades.
A Xefatura Territorial da Consellería de Educación e Ordenación Universitaria de Pontevedra achega o expediente cos correspondentes informes, de conformidade co Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias e coa Orde do 20 de setembro de 1995, que o desenvolve.
Por proposta da Dirección Xeral de Centros e Recursos Humanos,
Primeiro. Extinguir, de conformidade co artigo 17.1 do Decreto 133/1995, por cesamento nas súas actividades docentes, por instancia da titularidade do centro, a autorización do centro privado que se sinala a continuación:
Segundo. A presente extinción da autorización dará lugar á correspondente inscrición no Rexistro de Centros da Consellería de Educación e Ordenación Universitaria.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 13 de xuño de 2011.
ORDE do 30 de xuño de 2011 pola que se incorporan tres novos procedementos ao Rexistro Electrónico da Xunta de Galicia, regulado polo Decreto 164/2005, do 16 de xuño.
Consellería de Presidencia, Administracións Públicas e Xustiza — I. Disposicións xerais — 13/07/2011

O Decreto 164/2005, do 16 de xuño, crea o Rexistro Telemático da Xunta de Galicia, que permite a presentación por vía telemática de solicitudes, escritos e comunicacións. Esta orde inclúe no anexo VII do Decreto 164/2005, do 16 de xuño, un novo procedemento, co fin de continuar impulsando o emprego de técnicas e medios electrónicos, informáticos e telemáticos no desenvolvemento da actividade da Xunta de Galicia e no exercicio das súas competencias.
De conformidade co disposto no artigo 2.2 e a disposición adicional primeira b) e derradeira primeira do Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se crea o Rexistro Telemático da Xunta de Galicia e se regula a atención ao cidadán.
En virtude da disposición derradeira segunda do Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes, desde a entrada en vigor deste decreto o Rexistro Telemático da Xunta de Galicia cambiará a súa denominación pola de Rexistro Electrónico da Xunta de Galicia.
Artigo único.
1. Inclúense no anexo VII do Decreto 164/2005, do 16 de xuño, procedementos para os que está habilitado o Rexistro Telemático da Xunta de Galicia, e queda, pois, habilitado cos efectos previstos no seu artigo 5.1 os seguintes procedementos:
IN227B. Rexistro Galego de Comercio. Declaración responsable e comunicación de datos
IN227C. Rexistro Galego de Comercio. Declaración responsable e comunicación de datos.
IN227E. Rexistro Galego de Comercio. Declaración responsable e comunicación de datos.
2. O procedemento para a tramitación electrónica estará dispoñible no enderezo:
http://www.xunta.es/presentacion-electronica-da-xunta-de-galicia
Disposición derradeira única.
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 30 de xuño de 2011.
ORDE do 25 de abril de 2011 pola que se resolve a concesión de subvencións ás agrupacións de voluntarios de protección civil.
Consellería de Presidencia, Administracións Públicas e Xustiza — III. Outras disposicións — 12/07/2011

Pola Orde do 21 de xaneiro de 2011 (DOG n.º 21, do 1 de febreiro), a Consellería de Presidencia, Administracións Públicas e Xustiza estableceu as bases reguladoras para a concesión, en réxime de concorrencia competitiva, de subvencións ás agrupacións de voluntarios de protección civil.
Vista a proposta de resolución da comisión avaliadora, en aplicación do artigo 6.3 da citada orde,
Primeiro. Conceder con cargo á aplicación 2011.05.05.212A.481.0 dos orzamentos xerais da Comunidade Autónoma de Galicia para o ano 2011 as subvencións que se detallan no anexo.
Segundo. Notificarlles o contido desta resolución ás agrupacións beneficiarias, especificando as condicións particulares que deberán cumprir.
Terceiro. Contra esta resolución, que esgota a vía administrativa, poderase interpoñer recurso de reposición ante este mesmo órgano, no prazo dun mes, ou recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do seguinte ao da publicación desta orde.
En todo caso, non se poderá interpoñer recurso contencioso-administrativo ata que sexa resolto expresamente ou se produza a desestimación presunta do recurso de reposición.
Santiago de Compostela, 25 de abril de 2011.
ORDE do 30 de xuño de 2011 pola que se resolve a convocatoria da Orde do 21 de febreiro, de axudas dirixidas a conservatorios e escolas de música non dependentes da Consellería de Educación e Ordenación Universitaria.
Consellería de Educación e Ordenación Universitaria — III. Outras disposicións — 14/07/2011

Por Orde do 21 de febreiro de 2011 (DOG do 1 de marzo) publicouse a convocatoria de axudas dirixidas a conservatorios e escolas de música non dependentes da Consellería de Educación e Ordenación Universitaria.
Valoradas pola comisión as solicitudes presentadas e elevada a proposta definitiva de concesión destas axudas, segundo prevén os puntos sétimo e oitavo da orde de convocatoria, a Consellería de Educación e Ordenación Universitaria
Primeiro. Conceder as axudas, nas contías que se sinalan, aos conservatorios de música non dependentes desta consellería e de titularidade pública que se relacionan no anexo I a esta orde.
Segundo. Conceder as axudas, nas contías que se sinalan, ás escolas de música públicas das cales sexan titulares os concellos que se relacionan no anexo II a esta orde. Así mesmo, desestimar as solicitudes presentadas polas escolas de música públicas das cales sexan titulares os concellos que se relacionan no anexo III, polas causas que se indican.
Terceiro. Conceder as axudas, nas contías que se sinalan, ás escolas de música dependentes de asociacións ou fundacións sen ánimo de lucro que se relacionan no anexo IV a esta orde. Así mesmo, desestimar as solicitudes presentadas polas escolas de música dependentes de asociacións ou fundacións sen ánimo de lucro que se relacionan no anexo V, polas causas que se indican.
Cuarto. Para facer efectivo o pagamento das axudas, os beneficiarios presentarán na Dirección Xeral de Educación, Formación Profesional e Innovación Educativa, Servizo de Ensinanzas de Réxime Especial, antes do 31 de outubro de 2011, a xustificación completa dos gastos realizados, segundo o disposto no punto décimo da orde de convocatoria
Quinto. Contra esta orde, que esgota a vía administrativa, os interesados poderán interpoñer recurso potestativo de reposición no prazo dun mes, contado a partir do día seguinte ao da súa publicación no Diario Oficial de Galicia, perante a persoa titular da Consellería de Educación e Ordenación Universitaria, segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, ou ben os interesados poderán presentar directamente recurso contencioso-administrativo, perante o Tribunal Superior de Xustiza de Galicia, no prazo de dous meses contados a partir do día seguinte ao da súa publicación, conforme se establece na Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 30 de xuño de 2011.
CORRECCIÓN DE ERROS. Resolución do 16 de maio de 2011, da Xefatura Territorial da Coruña, pola que se adxudica o financiamento dos proxectos de fomento do uso do galego dos equipos de normalización e dinamización dos centros de ensino privados de Galicia que imparten ensinanzas regradas de niveis non universitarios, para o ano 2011, ao abeiro da resolución da Secretaría Xeral de Política Lingüística do 12 de xaneiro de 2011.
Consellería de Educación e Ordenación Universitaria — III. Outras disposicións — 13/07/2011

Advertidos erros na citada resolución publicada no
Diario Oficial de Galicia
, número 106, do venres, 3 de xuño de 2011, é necesario efectuar a seguinte modificación:
Na páxina 12.975, no expediente CPR038 e CPR039, onde di: «CPR San Xosé de Cluny», na columna da cantidade, «244» e «CPR Santa Apolonia», na columna da cantidade «434»,
Debe dicir:
«CPR038», «CPR San Xosé de Cluny», na columna da cantidade, «257», e «CPR039», «CPR Santa Apolonia», na columna da cantidade «244».
ORDE do 5 de xullo de 2011 pola que se resolve definitivamente a convocatoria de prazas destinadas ao profesorado para a realización de itinerarios formativos relativos ao programa de apoio ao ensino e aprendizaxe de linguas estranxeiras (PALE) e a outras actividades de formación, para a mellora da competencia en linguas estranxeiras, para o ano 2011.
Consellería de Educación e Ordenación Universitaria — III. Outras disposicións — 13/07/2011

De conformidade co establecido no artigo 8 da Orde desta consellería do 30 de marzo de 2011 (DOG do 5 de abril) pola que se convocan prazas destinadas ao profesorado para a realización de itinerarios formativos relativos ao programa de apoio ao ensino e aprendizaxe de linguas estranxeiras (PALE) e a outras actividades de formación, para a mellora da competencia en linguas estranxeiras, para o ano 2011, esta consellería.
Primeiro. Adxudicar as actividades formativas ao profesorado que se relaciona no anexo desta orde.
Segundo. Contra esta resolución as persoas interesadas poden interpoñer recurso potestativo de reposición ante o conselleiro de Educación e Ordenación Universitaria, no prazo dun mes contado a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses ante o Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 5 de xullo de 2011.
Lista de persoas seleccionadas.
Actividades.
1.1. PALE. Inglés en infantil.
1.2. PALE. Inglés en primaria.
1.3. PALE. Inglés para profesorado CLIL de secundaria/FP.
1.4. PALE. Francés para profesorado CLIL de secundaria/FP.
1.5. PALE. Inglés para profesorado CLIL de primaria.
2.1. PALE. Integración para profesorado de inglés de secundaria.
2.2. PALE. Integración inglés para profesorado CLIL de secundaria.
2.3. PALE. Integración inglés para profesorado CLIL de primaria.
3.1. Inglés oral para profesorado especialista.
3.2. Francés para profesorado especialista.
3.3.Inglés para profesorado non especialista.
3.4. Francés para profesorado non especialista.
3.5.Lingua portuguesa.
3.6.Lingua alemá.
Lista de suplentes.
1.1. PALE. Inglés en Infantil.
1.2. PALE. Inglés en primaria.
2.1. PALE. Integración para profesorado de inglés de secundaria.
2.3.PALE. Integración inglés para profesorado CLIL de primaria.
3.2.Francés para profesorado especialista.
ORDE do 15 de abril de 2011 pola que se dispón o cesamento dun vogal do Consello de Administración da Autoridade Portuaria de Vilagarcía de Arousa e a súa ría.
CONSELLERÍA DO MAR — II. AUTORIDADES E PERSOAL — 27/04/2011

A Lei 27/1992, do 24 de novembro, de portos do Estado e de mariña mercante, texto reformado pola Lei 62/1997, do 26 de decembro e pola Lei 33/2010, do 5 de agosto, no seu artigo 40º atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.
O acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída
DISPOÑO:
O cesamento de Marcelino Abuín Duro como vogal do Consello de Administración da Autoridade Portuaria de Vilagarcía de Arousa e a súa ría en representación do Concello de Vilagarcía de Arousa, agradecéndolle os servizos prestados.
Santiago de Compostela, 15 de abril de 2011.
Rosa Mª Quintana Carballo
Conselleira do Mar
b) NOMEAMENTOS CONSELLERÍA DO MAR
ORDE do 15 de abril de 2011 pola que se dispón o nomeamento dun vogal do Consello de Administración da Autoridade Portuaria de Vilagarcía de Arousa e a súa ría.
CONSELLERÍA DO MAR — II. AUTORIDADES E PERSOAL — 27/04/2011

A Lei 27/1992, do 24 de novembro, de portos do Estado e de mariña mercante, texto reformado pola Lei 62/1997, do 26 de decembro e pola Lei 33/2010, do 5 de agosto, no seu artigo 40º atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese do estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.
O acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída
DISPOÑO:
O nomeamento de José Rafael Membrives Rojas como vogal do Consello de Administración da Autoridade portuaria de Vilagarcía de Arousa e a súa ría en representación do Concello de Vilagarcía de Arousa.
Santiago de Compostela, 15 de abril de 2011.
Rosa Mª Quintana Carballo
Conselleira do Mar
CORRECCIÓN de erros.-Resolución do 1 de marzo de 2011 pola que se establecen as bases reguladoras para a concesión de subvencións para a produción de curtametraxes en versión orixinal en lingua galega, así como de videoclips, e se convocan para o ano 2011 (Diario Oficial de Galicia número 63, do 30 de marzo).
AXENCIA GALEGA DAS INDUSTRIAS CULTURAIS — III. OUTRAS DISPOSICIÓNS — 19/04/2011

Advertido erro na citada resolución publicada no Diario Oficial de Galicia número 63, do mércores, 30 de marzo de 2011, cómpre realizar as seguintes correccións:
-Na páxina 5.539, no artigo 2º.-Financiamento e concorrencia, onde di: «1. Para a concesión das subvencións destinarase un crédito global de 115.000 euros correspondente á aplicación 11.A1.432B.770.0 do orzamento da Agadic para o ano 2011 e 80.500 euros da aplicación correspondente do orzamento do ano 2012», debe dicir: «1. Para a concesión das subvencións destinarase un crédito global de 115.000 euros, dos cales 34.500 corresponden á aplicación 11.A1.432B.770.0 do orzamento da Agadic do ano 2011 e 80.500 euros da aplicación correspondente do orzamento do ano 2012».
ORDE do 7 de abril de 2011 pola que se modifica a Orde do 26 de xaneiro de 2006 pola que se regulan os carnés de acreditación da inspección en materia agroalimentaria.
CONSELLERÍA DO MEDIO RURAL — I. DISPOSICIÓNS XERAIS — 18/04/2011

Mediante orde da Consellería do Medio Rural do 26 de xaneiro de 2006 reguláronse os carnés de acreditación da inspección en materia agroalimentaria.
Coa publicación da Orde do 18 de febreiro de 2009 pola que se modifica a anterior, creouse un novo modelo de carné para o persoal ao servizo do Instituto Galego de Calidade Alimentaria.
Desde a publicación destas ordes modificouse a denominación dalgún dos departamentos da Consellaría do Medio Rural, polo tanto, os modelos de carnés que foron creados no seu momento para determinadas inspeccións deben ser actualizados en consecuencia.
Con esta orde preténdense modificar as referencias ás distintas unidades da consellería, de forma que calquera modificación da estrutura orgánica non implique a modificación dos carnés senón a súa forma de edición.
En virtude do exposto, de conformidade co artigo 30.I.3 do Estatuto de autonomía de Galicia e en uso das competencias que me confire a Lei 1/1983, reguladora da Xunta e do seu presidente
DISPOÑO:
Artigo 1º.-Obxecto.
O obxecto desta orde é a modificación da Orde do 26 de xaneiro de 2006 pola que se regulan os carnés de acreditación da inspección en materia agroalimentaria.
Artigo 2º.-Modificación da Orde do 26 de xaneiro de 2006 pola que se regulan os carnés de acreditación da inspección en materia agroalimentaria.
Primeira.-Modifícase o parágrafo 2 do artigo 3º que queda redactado como segue:
«O formato e o contido dos carnés para o persoal inspector en materia de defensa contra fraudes e calidade alimentaria, de control da calidade de producións gandeiras, de sanidade e produción animal e de sanidade e produción vexetal serán, respectivamente, os recollidos nos anexos I, I bis, I ter, II, III, IV, V e VI desta orde.
Segunda.-Substitúense os modelos de carnés de inspectores que figuran nos anexos I, I bis, II, III, IV, V e VI da Orde do 26 de xaneiro de 2006, pola que se regulan os carnés de acreditación da inspección en materia agroalimentaria, modificada pola Orde do 18 de febreiro de 2009, polos modelos dos anexos I, I bis, I ter, II, III, IV, V e VI, que constan como anexos desta orde».
Disposición transitoria
No prazo de seis meses seguintes á entrada en vigor desta orde, procederase á substitución dos carnés expedidos con anterioridade por outros que se axusten aos novos modelos.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de abril de 2011.
Samuel Jesús Juárez Casado
Conselleiro do Medio Rural
Ver referencia pdf "07600D001P007.PDF"
Ver referencia pdf "07600D002P009.PDF"